Danmark vandt VM i både 2019 og 2021. Mandag har Nikolaj Jacobsen udtaget truppen, der skal forsøge at vinde igen i 2023.

Nikolaj Jacobsen og herrelandsholdet i håndbold står med en historisk mulighed inden VM-slutrunden i januar, og nu ved vi endelig, hvilke spillere der skal prøve at ramme tre på stribe. Mandag har Nikolaj Jacobsen nemlig udtaget sin trup til mesterskaberne i Polen og Sverige. Det fremgår af DHF's hjemmeside . Her er den mulige landsholdsdebutant Lukas Jørgensen samt Simon Pytlick fra GOG, Mads Hoxer fra Aalborg Håndbold og Lasse Møller fra Flensburg-Handewitt med som slutrundedebutanter. - Der er mange gengangere fra de seneste tre mesterskaber, og det er der også en god grund til, for det er gået rigtig godt. Men vi har også fire spændende spillere med, der skal til deres første mesterskab. Jeg håber, de kan komme med ungdommens gåpåmod og give et løft til hele truppen. Det er fire spillere, vi forventer os rigtig meget af, også i fremtiden, fortæller Nikolaj Jacobsen. Kan blive verdensrekord Danmark blev verdensmester i herrehåndbold for første gang, da Jacobsen og spillerne triumferede på hjemmebane i 2019. To år senere genvandt Danmark titlen i Egypten, og nu kan Danmark blive den første nation, der vinder VM tre gange i træk. Det kræver i første omgang, at Danmark går videre fra den indledende gruppe med Belgien (13. januar), Bahrain (15. januar) og Tunesien (17. januar). Håndbold-VM kan ses på TV 2, TV 2 SPORT og TV 2 PLAY. Se sendeplanen her.